Радев към Каракачанов: МиГ 29 не отговарят на съвременните изисквания - България - Политика | Vesti.bg
"Вложените средства в МиГ-29 няма да ни дадат съвременни способности, а ще бъдат съизмерими с доставката на нов самолет", смята президентът
Политика 21 август 2017, 17:18, oбновена в 17:23 12118
По никакъв начин не бива да отпадне закупуването на нови изтребители за българската бойна авиация.
Това заяви президентът Румен Радев. Той бе помолен да коментира изказване на вицепремиера и военен министър Красимир Каракачанов, че властите могат да се пренасочат от закупуване на нови самолети към удължена поддръжка на наличните МиГ-29.
Президентът, който е боен пилот и до миналото лято беше командир на ВВС, изтъкна, че въпреки високата си маневреност руските самолети нямат "съвременни бойни способности".
Радев още изтъкна, че техниката на разположение на авиацията ни трябва да е съвместима с тази на другите страни членки на НАТО.
„Отделяните разходи за отбрана трябва да бъдат и ефективни - вложените средства в МиГ-29 няма да ни дадат съвременни способности, а ще бъдат съизмерими с доставката на нов самолет“, изтъкна още президентът относно рентабилността на евентуално запазване на руските изтребители.
Румен Радев обаче изтъкна, че на базата на времето за доставка на нов самолет и въвеждането му в употреба трябва добре да се прецени как да протича поддръжката на наличните МиГ-29.
В долното видео от демонстрационен полет през 2009г. можете да видите как пилотът Румен Радев управлява самолет МиГ 29. "Ето това е МиГ 29! Невероятна мощ! Единствена по рода си", изтъква летецът за своята машина.
Името на Радев беше замесено в скандал около поръчката на нов изтребител. По-рано тази година парламентарния лидер на ГЕРБ Цветан Цветанов поиска създаване на анкетна комисия, която да разследва дали президентът лобира за закупуването на конкретен вид нови изтребители - шведските "Грипен".
Тогава президентът отрече обвиненията и коментира, че "единствената връзка между Цветанов и авиацията е, че говори на автопилот."
През април Радев заяви, че "Грипен" са единственият вариант за нов самолет, който отговаря на "военната експертиза". В едно от последните си заседания служебното правителство, назначено от Радев, определи офертата на шведската компания "СААБ" за изтребителите "Грипен" като най-изгодна от предложенията за нов тип изтребител за нуждите на армията.
Предварителната бюджетна рамка за поръчка на нови самолети за авиацията предвиждаше отделяна на 1,5 милиарда лева за 8 изтребителя.